Departament de Governació i Administracions Públiques
La Llei 31/2010, de 3 d'agost, de l'Àrea Metropolitana de Barcelona, crea l'Àrea Metropolitana de Barcelona com a ens local supramunicipal de caràcter territorial integrat pels municipis de la conurbació de Barcelona inclosos en el seu àmbit, entre els quals hi ha vinculacions econòmiques i socials que fan necessària la planificació de polítiques públiques i la implantació de serveis d'una manera conjunta.
La seva creació respon a la voluntat de millorar l'eficiència i l'eficàcia de les administracions que actuen en el territori metropolità i garantir la prestació d'uns serveis públics de qualitat, per mitjà de la configuració d'una Administració propera i capaç.
D'altra banda, la disposició addicional setena preveu que en el termini de tres mesos de l'entrada en vigor d'aquesta Llei, es constituirà una Comissió Mixta amb l'Administració de la Generalitat de Catalunya per tal d'establir els mecanismes d'execució de la Llei que puguin afectar l'activitat que desenvolupa la Generalitat.
Per tant, a proposta del conseller de Governació i Administracions Públiques i d'acord amb el Govern,
1.1 Es crea la Comissió Mixta entre l'Administració de la Generalitat i els representants de l'Àrea Metropolitana de Barcelona, que té per objecte proposar l'establiment de mecanismes de cooperació i col·laboració per a l'execució de la Llei 31/2010, de 3 d'agost, en tot allò que pugui afectar l'àmbit de competències de l'Administració de la Generalitat.
1.2 La Comissió Mixta s'adscriu al departament competent en matèria d'Administració local.
2.1 La Comissió Mixta està constituïda per set persones membres en representació de l'Administració de la Generalitat i set persones membres en representació de l'Àrea Metropolitana de Barcelona.
2.2 La representació de l'Administració de la Generalitat està constituïda per la persona titular de la Secretaria General del departament competent en matèria d'Administració local, que presideix la Comissió, i una persona, que tingui la condició d'alt càrrec, designada per la persona titular dels departaments competents en matèria d'Administració local, de relacions interdepartamentals, d'economia i finances, de relacions institucionals, de política territorial i de medi ambient.
2.3 La representació de l'Àrea Metropolitana de Barcelona està constituïda per set persones membres, designades pel Consell Metropolità, a proposta del seu president.
2.4 Poden assistir a les sessions de la Comissió Mixta, amb veu però sense vot, altres persones en representació d'altres departaments de l'Administració de la Generalitat i de l'Àrea Metropolitana de Barcelona, en funció de les matèries objecte de debat.
2.5 La Secretaria, amb veu però sense vot, l'exerceix una persona designada per la presidència de la Comissió Mixta d'entre el personal al servei del departament competent en matèria d'Administració local.
2.6 Amb l'objectiu d'assolir la representació paritària dels dos sexes, en la composició de la Comissió Mixta s'ha de tendir a la participació equilibrada de dones i homes.
Són funcions de la Comissió Mixta:
a) Avaluar les competències i els serveis de l'Administració de la Generalitat que es veuen afectats per la creació de l'Àrea Metropolitana de Barcelona.
b) Avaluar les actuacions que s'han de realitzar per una millor i més eficient prestació de serveis en l'àmbit territorial de l'Àrea Metropolitana de Barcelona.
c) Avaluar mecanismes d'execució de la Llei 31/2010, de 3 d'agost, per a una millor prestació i desenvolupament dels serveis i les competències metropolitanes en l'àmbit territorial de l'Àrea Metropolitana de Barcelona.
d) Elaborar propostes de disposicions, convenis, acords de cooperació i instruments similars en relació amb les funcions abans esmentades.
La Comissió Mixta té una durada indefinida.
5.1 La Comissió Mixta s'ha de reunir en sessió ordinària almenys tres vegades a l'any.
5.2 La Comissió Mixta pot crear grups de treball per a l'anàlisi, l'estudi i la proposta a la Comissió de qüestions relacionades amb funcions que li són pròpies.
En tot el que no preveu aquest Decret s'aplica el que disposa la normativa vigent en matèria d'òrgans col·legiats de les administracions públiques de Catalunya.
Mentre no es constitueixi el Consell Metropolità de l'Àrea Metropolitana de Barcelona, d'acord amb la disposició transitòria cinquena de la Llei 31/2010, de 3 d'agost, els representants de l'Àrea Metropolitana de Barcelona a la Comissió Mixta són:
La persona que exerceix la vicepresidència executiva de la Mancomunitat de Municipis de l'Àrea Metropolitana de Barcelona.
La persona que exerceix la gerència de la Mancomunitat de Municipis de l'Àrea Metropolitana de Barcelona.
La persona que exerceix la gerència de l'Entitat Metropolitana del Transport.
La persona que exerceix la gerència de l'Entitat Metropolitana dels Serveis Hidràulics i del Tractament de Residus.
La persona titular de la Direcció de Serveis Generals de la Mancomunitat de Municipis de l'Àrea Metropolitana de Barcelona.
La persona titular de la Secretaria General de la Mancomunitat de Municipis de l'Àrea Metropolitana de Barcelona.
La persona titular de la Intervenció General de la Mancomunitat de Municipis de l'Àrea Metropolitana de Barcelona.
El departament competent en matèria d'Administració local ha de donar suport administratiu a la Comissió Mixta.